መንግሥታቱ ድርጅትና ዓለም አቀፉ ማህበረሰብ ሽብርተኝነትን ለመዋጋት ጥረት እንዲያደርጉ ጥሪ ቀረበ
ጉባዔው ራሱን እስላማዊ መንግሥት ብሎ በሚጠራው አሸባሪ ቡድን በሊቢያ በሚኖሩ ኢትዮጵያውያን ክርስቲያኖች ላይ የፈጸመውን ግድያም አውግዟል።የጉባዔው የህዝብ ግንኙነት ኃላፊ አቶ መስኡድ አደም የተፈጸመውን የሽብር ጥቃት አስመልክተው በሰጡት መግለጫ እንዳሉት ክቡር የሆነውን የሰው ልጆች ደም የሚያፈሱ አሸባሪዎችን ለመዋጋት የመንግሥታቱ ድርጅትና ዓለም አቀፉ ማኅበረሰብ ጥረት ሊያደርጉ ይገባል።“በንፁሃን ኢትዮጵያውያን ላይ የተፈጸመው ጥቃት በምንም ዓይነት መመዘኛ ኃይማኖታዊ መሰረት የሌለውና በየትኛውም የኃይማኖት ተቋም አስተምህሮ ተቀባይነት የሌለው አደገኛ የወንጀል ተግባር ነው” ብለዋል።ስለሆነም ጉባዔው ተግባሩን ከመኮነንና ከማውገዝ ባሻገር የዓለም መንግሥታት በመተባበር ይህን እኩይ ድርጊት እንዲያስቆሙ ጥሪያቸውን አቅርበዋል።ድርጊቱ ከእስልምና ኃይማኖት አስተምህሮ ውጪ ከመሆኑ ባሻገር በርካታ የኃይማኖቱ ተከታዮችንም ሰለባ ማድረጉን አስታውሰዋል።“በሰው ሰራሽ ምክንያቶች በዓለማችን ላይ የሚፈጸመው እልቂትና ሰቆቃ እንዲያበቃ ሁላችንም እንደየኃይማኖታችን በፀሎት እንድንተጋ ጉባዔው መንፈሳዊ ጥሪውን ያቀርባል” ሲሉ ተናግረዋል።ነብዩ መሐመድ ‘ኢትዮጵያን አትንኳት’ ያለውንና ‘ከፍጥረታት ሁሉ የሰው ልጆችን አከበርናቸው’ ተብሎ በቅዱስ ቁርዓን የሰፈረውን የሚፃረር በመሆኑ ድርጊቱ ኃይማኖታዊ መሰረት የለውም ያሉት ደግሞ የኢትዮጵያ እስልምና ጉዳዮች ጠቅላይ ምክር ቤት ፕሬዝዳንት ሼህ መሐመድ አሚን ናቸው።ከመዲና ቀጥሎ ሁለተኛው ሂጅራ የተካሄድባት የዓለም ሙስሊሞች ባለውለታ በሆነችው ኢትዮጵያ ላይ የተቃጣውን ጥቃት በእጅጉ እንደሚያወግዙም ገልጸዋል።የኢትዮጵያ ካቶሊካዊት ቤተ ክርስቲያን ሊቃነ ጳጳስ ብጽኡ ካርዲናል አቡነ ብርሃነኢየሱስ በበኩላቸው ለሰማዕታት ቋሚ ማስታወሻ ሊሰራላቸው ይገባል ብለዋል።ተደጋጋሚ ጥፋት እንዳይከሰት የተባበሩት መንግሥታት ድርጅትና ዓለም አቀፉ ማኅበረሰብ ርብርብ እንዲያደርጉም ጠይቀዋል።እንደ ኢዜአ ዘገባ የኢትዮጵያ የኃይማኖት ተቋማት ጉባዔ በ2003 ዓ.ም የተቋቋመ ሲሆን የኢትዮጵያ ኦርቶዶክስ ተዋህዶ ቤተ ክርስቲያንን ጨምሮ ሰባት የኃይማኖት ተቋማትን ያቀፈ ነው።